DA Den Europæiske Unions Tidende C 122/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 122/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CAROTA NOVELLA DI ISPICA«

EF-Nr.: IT-PGI-0005-0522-26.01.2006

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministero delle Politiche Agricole Alimentri e Forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 E-mail: saco7@politicheagricole.gov.it

2. Sammenslutning:

Navn: Associazione per la Tutela e la Valorizzazione della «Carota Novella di Ispica» Adresse: c/o Agriconsult — Viale dei Platani 34/b 97100 Ragusa RG ITALIA Tlf. +39 0932643569 Fax +39 0932254479 E-mail: info@studioagriconsult.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Carota Novella di Ispica«

4.2. Beskrivelse:

Den beskyttede geografiske betegnelse »Carota Novella di Ispica« betegner det produkt, der fremkommer ved dyrkning af sorterne Daucus carota L. De anvendte sorter hidrører fra sortsgruppen af den halvlange gulerod »Nantes« og hybrider heraf: Exelso, Dordogne, Nancò, Concerto, Romance, Naval, Chambor og Selene. Andre hybrider må tilføjes, når blot de stammer fra sortsgruppen af den halvlange gulerod »Nantes« og på betingelse af, at producenterne gennem dokumenterede forsøg har bevist, at hybriderne opfylder kvalitetsparametrene for »Carota Novella di Ispica«. Nye hybrider må anvendes med henblik på produktion af »Carota Novella di Ispica«, hvis forsøgene forudgående er blevet godkendt af Ministero delle Politiche agricole alimentari e forestali (ministeriet for landbrug og skovbrug), der til formålet kan indhente faglig udtalelse fra kontrolinstansen eller et andet organ.

Ved overgangen til forbrug har »Carota di Ispica« en konisk cylindrisk form, en diameter på 15-40 mm og en vægt på 50-150 gram. Den er uden sekundære rødder og rodspids, og dens pælerod er fri for revner.

»Carota Novella di Ispica« er afsætningsklar allerede fra slutningen af februar (20. februar) til begyndelsen af juni (15. juni). Den findes således på markedet vinter og forår og har de organoleptiske kendetegn, der er typiske for et frisk produkt. Den har følgende kemiske og ernæringsmæssige parametre:

— højt indhold af kulhydrater: > 5 % i det friske produkt

— varierende indhold af betacaroten afhængigt af produktionstidspunktet: > 4 mg/100 g i det friske produkt

— indhold af mineralsalte: mellem 0,5 % og 0,9 %.

De organoleptiske egenskaber er blevet bedømt ved hjælp af metoden UNI 10957 fra 2003. Deskriptorerne er blevet kvantificeret ved hjælp af en intensitetsskala fra 1 til 5 i henhold til modellen UNI ISO 4121 fra 1989, hvor 1 svarer til den laveste intensitet, og 5 svarer til den højeste intensitet.

Prøvepanelet gav følgende mindsteværdier for de vigtigste deskriptorer:

— farveintensitet 2,5

— sprødhed 2,5

— karakteristisk gulerodsduft 2,5

— urteagtig aroma 2,5.

Derudover er huden glinsende, frugtkødet mørt og marven ganske svagt træet.

Anerkendelse til betegnelsen »Carota Novella di Ispica« kan kun gives til gulerødder, der tilhører handelsklasse »Ekstra« og »I«, der er fastslagt i ECE/FN-normen for markedsføring og kontrol med gulerødders handelskvalitet.

Den beskyttede geografiske betegnelse »Carota Novella di Ispica« pakkes i emballage, der er forseglet således, at seglet brydes, hvis pakningen åbnes. Følgende indpakninger er tilladt:

— bakker med beskyttelsesfolie op til 2 kg

— polyethylen- eller polypropylensække fra 1-6 kg

— friskhedsbevarende sække fra 6-12 kg.

4.3. Geografisk område:

»Carota Novella di Ispica« produceres i det område, der omfatter kommunerne i følgende provinser op til en højde på 550 meter over havets overflade:

— Ragusa: kommunerne Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli og Vittoria

— provinsen Siracusa: kommunerne Noto, Pachino, Portopalo di Capo Passero og Rosolini

— provinsen Catania: kommunen Caltagirone

— provinsen Caltanissetta: kommunen Niscemi.

4.4. Bevis for oprindelse:

Hver enkelt fase i produktionsprocessen overvåges, idet alle input og output registreres. Herved sikres produktets sporbarhed samt ved, at de matrikelopførte markarealer, hvor produktionen finder sted, producenter og pakkevirksomheder opføres i særlige registre, der føres af kontrolinstansen, og ved, at de producerede mængder indberettes rettidigt senest i december til kontrolinstansen. Hver producent skal kunne fremvise markplaner, hvor alle faser af dyrkningen registreres. Hvert tilsået markareal tildeles en kode, der følger partiet under samtlige efterfølgende faser ved dyrkning, optagning, transport til lager, forarbejdning og markedsføring, for at garantere sporbarheden på et hvilket som helst tidspunkt og sikre fuld gennemsigtighed af hensyn til forbrugerne.

Alle såvel fysiske som juridiske personer, der er opført i de pågældende registre, er underlagt kontrol fra kontrolinstansens side.

4.5. Fremstillingsmetode:

Dyrkningsmetoden omfatter pløjning i en dybde på 40-50 cm før såningen.

Sædskiftet skal finde sted hvert tredje år, hvorved følger, at der først må dyrkes gulerødder på samme markareal, når der er gået to høstår. Dyrkning på samme markareal i to på hinanden efterfølgende år er kun tilladt på arealer, hvor der aldrig har været avlet gulerødder. Sædskiftet er »åbent«, hvilket betyder, at dyrkningen af guleroden kan kombineres med skiftevis frilandsgrønsager, korn og bælgplanter. Enhver form for samdyrkning er udelukket.

Såningen finder sted om efteråret og sker ved hjælp af pneumatiske præcisionssåmaskiner med forudindstillet såafstand og efterfølgende tromling med en gennemsnitlig sådybde på 1 cm. Afhængigt af den anvendte dyrkningsmetode er udsædsmængden 1 500 000-2 000 000 frø pr. udlagt hektar.

Med hensyn til gødningstilførsel må der ikke tilføres højere gødningsmængder pr. hektar end følgende: N: 150; P2O5: 80; K2O: 240; MgO: 40. Der skal så vidt muligt anvendes organisk-mineralske gødninger. Anvendelse af gødningsmidler baseret på makro- og mikronæringsstoffer er tilladt. Det er tilladt at hakke jorden for at fjerne ukrudt, forbedre jordens løshed og sprede gødning, der er tilført oven på jorden. Plantebeskyttelsen bygger på princippet om integreret bekæmpelse ved hjælp af landbrugsmæssige og biologiske tiltag. Kemisk bekæmpelse foretages kun i de tilfælde, hvor omfanget af skadegørere når tærsklen for, hvornår der må foretages indgreb, eller i de tilfælde, hvor der råder optimale vilkår for visse plantesygdommes udvikling.

Gulerødderne høstes dagligt i perioden 20. februar-15. juni. Optagningen foregår ved hjælp af høstmaskiner med flere funktioner, som gør det muligt at gennemføre hele optagningsfasen i én enkelt arbejdsgang på marken.

Forarbejdningen af det høstede friske produkt foretages dagligt på de produktionslinjer til bearbejdning, der findes på bedrifterne. De vigtigste bearbejdningsfaser i gulerøddernes bearbejdning er følgende: Vaskning, frasortering, størrelsessortering og pakning. Sidste frist for afsætning er 15. juni.

Alle faser i forbindelse med produktion og første pakning skal finde sted inden for det produktionsområde, der er nævnt under punkt 4.3, for at sikre produktets kvalitet, kontrol og sporbarhed. Ompakning må finde sted uden for det afgrænsede geografiske område.

4.6. Tilknytning:

Anerkendelsen af »Carota Novella di Ispica« som beskyttet geografisk betegnelse begrundes i den tidlige høst.

De gunstige jordbunds- og klimaforhold er bestemmende for produktionsperioden for »Carota Novella di Ispica«. »Carota di Ispica« er »novella« (tidlig), dvs. den er allerede afsætningsklar fra slutningen af februar (20. februar) til begyndelsen af juni (15. juni). Produktet er altså tidligt og dermed typisk siciliansk, og tilknytningen til produktionsområdet er tydelig. Hertil kommer, at »Carota Novella di Ispica« er på markedet vinter og forår og har de organoleptiske egenskaber, der er karakteristiske for et frisk produkt, dvs. sprødhed, kraftig duft og urteagtig aroma.

Produktionsområdet for »Carota Novella di Ispica« er kendetegnet ved høje middeltemperaturer om vinteren, mange solskinstimer og frugtbare agerjorde. De kvalitative parametre og den særlige produktionscyklus hænger tæt sammen med sammenspillet mellem de fysiske og biokemiske egenskaber, som gør Ragusa-området til et harmonisk system, der er i stand til at frembringe og forstærke disse.

Områdets særlige egnethed er gunstigt for dyrkningen, eftersom de optimale miljøbetingelser og ikke mindst det tempererede og tørre klima i kystområdet gør, at plantens sundhed generelt er meget høj.

I dyrkningsområdet for »Carota Novella di Ispica« forekommer ingen høje temperaturfald, voldsom nedbør eller tørke. Det er påvist, at områdets temperaturforhold fremmer den kraftige farveudvikling i guleroden i kombination med den ikke uvigtige lysmængde, som påvirker markerne fra september til marts, frembringer en meget regelmæssig form og bevirker optimering af sukkerindholdet, betacarotener og mineralsalte, som vurderet i forhold til optagningsperioden yderligere kendetegner »Carota Novella di Ispica«. Også agerjorden modsvarer behovene hos afgrøden, der foretrækker middelsvær til undertiden løs lerjord med fintkornet grus og sten, et højt indhold af næringsstoffer og dyb og frisk hvad angår beskaffenhed. Også sandede jorder er velegnede, når blot de undergår behørig gødskning og vanding.

Det er disse forhold, der har gjort »Carota Novella di Ispica« til et efterspurgt produkt. De ældste producenter erindrer, at de europæiske importører sagde, at de umiddelbart kunne genkende en ladning »Carota Novella di Ispica« på grund af den særlige og kraftige duft, der bredte sig, så snart vognene åbnedes.

Den dokumenterede oprindelse af »Carota di Ispica« går tilbage til 1955, og de første meldinger om dens eksport stammer fra årene lige efter. Siden 1950’erne har dyrkningen af »Carota di Ispica« gradvis bredt sig til at omfatte hele det område, der er nævnt i punkt 4. Grunden hertil er både landbrugsfænomenet »jordtræthed« og den kommercielle fremgang på det nationale såvel som på det udenlandske marked. I Pina Avveduto's værk La Coltivazione della Carota ad Ispica, som blev udgivet i 1972, findes mange vidnesbyrd om den hurtige udbredelse af »Carota di Ispica«. Herom skriver forfatteren, at: »Det giver sig selv, at den hurtige udbredelse af denne nye afgrøde blev begunstiget af de gode afsætningsmuligheder for produktet, der blev accepteret og efterspurgt på alle nationale og internationale markeder på grund af dets kvalitetsegenskaber […]. Vores gulerod lovprises for sin tidlighed, sin form (størrelse), organoleptiske egenskaber (farve og smag) og kemiske egenskaber (højt indhold af karotener og glucose)«.

4.7. Kontrolstrukturer:

Kontrolinstansen opfylder kravene i standarden EN 45011.

Navn: Suolo e Salute s.r.l Adresse: Via Paolo Borsellino 12/B 61032 Fano PU ITALIA Tlf. +39 0721860543 Fax +39 0721860543 E-mail: info@suoloesalute.it

4.8. Mærkning:

Foruden det grafiske EF-symbol og de lovbestemte oplysninger er det obligatorisk, at følgende yderligere oplysninger er angivet på pakningen med tydelige og læsbare trykte bogstaver:

— logoet for den beskyttede geografiske betegnelse »Carota Novella di Ispica« (BGB)

— produktions- og pakkevirksomhedens navn, firmabetegnelse og adresse

— handelsklasse »Ekstra« og »I«.

Der må ikke anføres andre oplysninger end de udtrykkeligt foreskrevne. Det er dog tilladt at benytte henvisninger til private mærker, når blot de ikke indeholder nogen anprisninger eller kan vildlede forbrugerne.

Logoet for »Carota Novella di Ispica« består af et grafisk billede, der forestiller en gulerod med foroven en uregelmæssig trekant, hvis spids vender nedad. Det grafiske billede er anbragt til venstre for benævnelsen »Carota Novella di Ispica«. Guleroden er midt på roden gennemskåret af begyndelsesbogstavet »N« i »Novella«, mens benævnelsen »di Ispica« er anbragt under »Novella«, alle bogstaver fremstår i en grøn farve. Benævnelsen er skrevet med afrundede bogstaver.

(1) EUT L 93 af 31.3.2006, s. 12.